ΓΡΑΠΤΗ ΕΡΩΤΗΣΗ E-3602/98

υποβολή: Alessandro Danesin (PPE) προς την Επιτροπή

(3 Δεκεμβρίου 1998)

Θέμα: Χρηματοδότηση δημοσίων τηλεοπτικών δικτύων

Οι τελευταίες κατευθυντήριες γραμμές της Ευρωπαϊκής Επιτροπής (ΓΔ ΙV) όσον αφορά τη χρηματοδότηση των δημοσίων τηλεοπτικών δικτύων, ιδίως μετά την καταγγελία στην Επιτροπή εκ μέρους 6 ιδιωτικών τηλεοράσεων (Telecinco, Mediaset, TF1, VPRT, BskyBb και Sic) κατά των αντιστοίχων δημοσίων δικτύων των χωρών τους συνάντησαν αντίσταση από τα περισσότερα κράτη μέλη.

Η κατηγορία συνίσταται στην κατάχρηση κρατικών ενισχύσεων, καθώς και στον ανταγωνισμό έναντι των ιδιωτικών δικτύων για τα έσοδα από τη διαφήμιση. Αυτό που ζητούν τα κράτη μέλη είναι μία ανάλυση περίπτωση προς περίπτωση και όχι η έγκριση κοινοτικών κατευθυντηρίων γραμμών, έστω και αν από πολλούς αναγνωρίζεται η ανάγκη μεγαλύτερης διαφάνειας στην χρηματοδότηση των δημοσίων δικτύων.

Ένα δημόσιο δίκτυο δικαιούται κρατικών ενισχύσεων, τόσο υπό μορφή συνδρομής, όσο και υπό μορφή διαφημιστικών εσόδων, υπό τον όρον όμως ότι η χρησιμοποίηση του χρήματος αυτού θα χρησιμεύει στον προγραμματισμό μιάς δημόσιας υπηρεσίας, δηλαδή για προγράμματα κοινού ενδιαφέροντος, πράγμα που δεν συμβαίνει. Τελευταία οι σημόσιες τηλεοράσεις έχουν καταστεί εντελώς εμπορικές και ως τέτοιες θα έπρεπε κατ' ανάγκη να εξισωθούν με τις ιδιωτικές, μεταξύ άλλων και προπάντων από πλευράς χρηματοδότησης.

Δεδομένου ότι στη Συνθήκη για την ΕΕ εισήχθη ένα πρωτόκολλο με στόχο τη διασφάλιση του ρόλου των δημοσίων ραδιοτηλεοπτικών μεταδόσεων και ότι είναι καθήκον της Επιτροπής να ενεργήσει εις τρόπον ώστε η δημόσια χρηματοδότηση των υπηρεσιών αυτών να μην αλλοιώνει τους όρους συναλλαγών και ανταγωνισμού στην Κοινότητα σε βαθμό αντίθετο από το κοινό συμφέρον, δεν πιστεύει η Επιτροπή ότι χρειάζεται να επισπευθεί μία διαδικασία για την έγκριση κατευθυντηρίων γραμμών όσον αφορά την αξιολόγηση των κρατικών ενισχύσεων προς τις δημόσιες τηλεοράσεις στην ΕΕ;

Απάντηση του κ. Van Miert εξ ονόματος της Επιτροπής

(12 Ιανουαρίου 1999)

Οι υπηρεσίες της Επιτροπής, προκειμένου να εγκρίνουν ένα συνεκτικό πλαίσιο που να καλύπτει τις διάφορες περιπτώσεις κρατικών ενισχύσεων προς τους δημόσιους ραδιοτηλεοπτικούς οργανισμούς, πρότειναν ένα έγγραφο συζήτησης και κάλεσαν τα κράτη μέλη να διατυπώσουν τις απόψεις τους επί του θέματος. Ωστόσο, τα κράτη μέλη προτίμησαν μια προσέγγιση κατά περίπτωση αντί των γενικών κατευθυντήριων γραμμών.

Ακολουθώντας τις απόψεις των κρατών μελών, η Επιτροπή θα εξετάσει σε εύλογο χρόνο τις καταγγελίες ιδιωτικών ραδιοτηλεοπτικών οργανισμών κατά δημοσίων ραδιοτηλεοπτικών οργανισμών σε ορισμένα κράτη μέλη. Αυτό κρίνεται απαραίτητο, ειδικά έπειτα από την καταδίκη της Επιτροπής από το Πρωτοδικείο βάσει του άρθρου 175 της συνθήκης ΕΚ, διότι δεν έλαβε θέση εγκαίρως. Κάτι τέτοιο συμβαίνει για πρώτη φορά στον τομέα των κρατικών ενισχύσεων.

Η Επιτροπή, θα λάβει δεόντως υπόψη το πρωτόκολλο που εγκρίθηκε στα πλαίσια του σχεδίου της συνθήκης του Άμστερνταμ και το οποίο, αν και δεν εφαρμόζεται ακόμη, αποτελεί σημαντικό στοιχείο στην αξιολόγηση υποθέσεων στον τομέα των ραδιοτηλεοπτικών μεταδόσεων. Βάσει αυτού του πρωτοκόλλου, οι διατάξεις της συνθήκης ΕΚ ισχύουν με την επιφύλαξη της αρμοδιότητας των κρατών μελών να μεριμνούν για τη χρηματοδότηση της δημόσιας ραδιοτηλεοπτικής υπηρεσίας, εφόσον η χρηματοδότηση αυτή παρέχεται σε ραδιοτηλεοπτικούς οργανισμούς για την εκπλήρωση του στόχου της δημόσιας υπηρεσίας, έτσι όπως την έχει θεσμοθετήσει, οριοθετήσει και οργανώσει κάθε κράτος μέλος και εφόσον η χρηματοδότηση αυτή δεν επηρεάζει τις συνθήκες του εμπορίου και τον ανταγωνισμό εντός της Κοινότητας σε βαθμό αντιβαίνοντα στο κοινό συμφέρον, ενώ λαμβάνεται υπόψη η πραγματοποίηση του στόχου που εξυπηρετεί αυτή η δημόσια υπηρεσία.